Rasende bønder: – Et spørsmål om overlevelse
For å bli hørt spyler bøndene gjødsel på bygninger, skaper trafikkaos og blokkerer viktige motorveier. I Frankrike har bønder demonstrert i to uker. Denne uken blokkerte de motorveier rundt Paris og satte fyr på høyballer.  Det er ikke bare i Frankrike at bøndene er sinte. Demonstrasjonene har pågått over tid i flere EU-land. Bøndene mener EU ikke gjør nok for å sikre levebrødet deres i møte med internasjonal konkurranse og globalisering. Spylte gjødsel på bygg i Paris Bøndene i Frankrike, som er EUs største landbruksprodusent, mener de ikke får godt nok betalt og at de utsettes for urettferdig konkurranse fra billig import. – Vi krever svar. Dette er landbrukets siste kamp. Det er et spørsmål om overlevelse, sier Karine Duc, som er bonde i Sørvest-Frankrike, til nyhetsbyrået AFP. Bønder over hele Frankrike har den siste tiden brukt kjøretøy til å sperre veier og skape trafikkaos.  – Statsministeren har gitt oss brødsmuler, og nå ønsker vi at han arbeider enda hardere og gir oss mer, sier Arnaud Lepoil i bøndenes ledende fagforening FNSEA. Et banner på en traktor har påskriften: Vi kommer ikke til å dø i stillhet. Flere traktorer har stablet vegger av rundballer som sperrer motorveien. Videoer i sosiale medier viser traktorer som spyler gjødsel og septik på fasaden til offentlige bygg i Paris. Trapper opp før EU-toppmøte Bøndene har trappet opp demonstrasjonene i forkant av EUs toppmøte i Brussel denne uken. I Belgia blokkerte de veiene til havnen i Zeebrugge. Bøndene mener havnen mottar økonomisk støtte på bekostning av bøndene. – Bøndene er desperate, virkelig desperate, sier Mark Wulfrancke, ved den belgiske fagforeningen Algemeen Boerensyndicaat. De blokkerer i tillegg et torg i sentrum av hovedstaden Brussel, og sier de vil bli der til minst torsdag, dagen EU-lederne skal møtes til et toppmøte i byen. Spanske bønder sier de vil slutte seg til bevegelsen med protester i februar. Bondeprotestene kommer i kjølvannet av lignende aksjoner i andre europeiske land, deriblant Tyskland og Polen, i forkant av valget til EU-parlamentet. I Tyskland frykter bøndene at forsyningene av tyskprodusert mat av høy kvalitet står på spill.
Franske bønder har protestert i to uker. De blokkerer motorveier og skaper kaos i trafikken Bønder i andre EU-land har også demonstrasjoner, som Tyskland, Polen og Belgia. De krever støtte og sikring av levebrød i møte med globalisering og internasjonal konkurranse Protestene trappes nå opp før EUs toppmøte i Brussel